C 228/156
EL
Επίσημη Εφημερίδα της Ευρωπαϊκής Ένωσης
29.6.2023
1.5.
Η ΕΟΚΕ συνιστά επίσης, εκτός από την τροποποίηση των ανώτατων ορίων ενισχύσεων ήσσονος σημασίας, να δοθούν ορισμένες αποσαφηνίσεις όσον αφορά: i) τον εκτενέστερο ορισμό της «κοινωνικής στέγασης»· ii) τον σαφέστερο ορισμό της έννοιας του «εύλογου περιθωρίου κέρδους», εξετάζοντας την εισαγωγή διάκρισης για τις επιχειρήσεις κοινωνικής οικονομίας των οποίων τα οικονομικά περιθώρια συνδέονται με κάποιον κοινωνικό σκοπό· γ) την έννοια της «αστοχίας της αγοράς». 1.6.
Όσον αφορά την έννοια του «εύλογου περιθωρίου κέρδους», η ΕΟΚΕ παρατηρεί ότι θα ήταν χρήσιμο η Επιτροπή να προσδιορίσει κριτήρια και δείκτες για τον συσχετισμό του επιτρεπόμενου περιθωρίου κέρδους των οικονομικών φορέων με την ικανότητά τους να επιτυγχάνουν στόχους γενικού συμφέροντος και κατά συνέπεια να δημιουργούν θετικό κοινωνικό αντίκτυπο.
2.
Γενικές παρατηρήσεις 2.1.
Στο έγγραφο εργασίας των υπηρεσιών της Επιτροπής Evaluation of the State subsidy rules for health and social services of general economic interest and of the SGEI de minimis Regulation (Αξιολόγηση των κανόνων για τις κρατικές επιδοτήσεις στον τομέα των υγειονομικών και κοινωνικών υπηρεσιών γενικού οικονομικού συμφέροντος, και του κανονισμού για τις ενισχύσεις ήσσονος σημασίας για τις ΥΓΟΣ), η Επιτροπή συνοψίζει τα αποτελέσματα της αξιολόγησης της δέσμης μέτρων Almunia που ισχύει από το 2012. 2.2.
Οι κύριοι στόχοι της δέσμης του 2012 όσον αφορά τις υγειονομικές και κοινωνικές υπηρεσίες ήταν: i) απλούστευση των κριτηρίων συμβατότητας· και ii) μείωση της διοικητικής επιβάρυνσης για τα κράτη μέλη που προτίθενται να αποζημιώνουν τις επιχειρήσεις που αναλαμβάνουν να παρέχουν ΥΓΟΣ στο ευάλωτο τμήμα του πληθυσμού με δίκαιους και οικονομικά προσιτούς όρους.
2.3. Ως εκ τούτου, σκοπός της αξιολόγησης της Επιτροπής είναι να διαπιστωθεί σε ποιο βαθμό οι κανόνες που ισχύουν για τις υγειονομικές και κοινωνικές υπηρεσίες έχουν επιτύχει τους στόχους τους, και κατά πόσον οι κανόνες αυτοί εξακολουθούν να είναι κατάλληλοι στο τρέχον κοινωνικό και οικονομικό πλαίσιο. 2.4.
Ειδικότερα, η αξιολόγηση της Επιτροπής αξιολογεί την αποτελεσματικότητα, την αποδοτικότητα, τη συνοχή και την ενωσιακή προστιθέμενη αξία των κανόνων για τις ΥΓΟΣ που εφαρμόζονται στις υγειονομικές και κοινωνικές υπηρεσίες την τελευταία δεκαετία, εστιάζοντας στην κατανόηση των συγκεκριμένων ζητημάτων που αντιμετωπίζουν μέχρι στιγμής τα κράτη μέλη κατά την εφαρμογή των κανόνων για τις ΥΓΟΣ.
Σκοπός της αξιολόγησης είναι επίσης να διαπιστωθεί πώς έχει εφαρμοστεί ο κανονισμός για τις ενισχύσεις ήσσονος σημασίας για ΥΓΟΣ. 2.5.
Από την ανάλυση της Επιτροπής προκύπτει ότι η δέσμη μέτρων του 2012 για τις ΥΓΟΣ είναι αρκετά αποτελεσματική από πλευράς αποσαφήνισης και απλούστευσης, δεδομένου ότι απλούστευσε τη δέσμη μέτρων του 2005 για τις ΥΓΟΣ εισάγοντας, για παράδειγμα, έναν κανονισμό για τις ενισχύσεις ήσσονος σημασίας που αφορά ειδικά τις ΥΓΟΣ.
Επίσης, αποσαφήνισε και βελτίωσε ορισμένες βασικές έννοιες που σχετίζονται με την εφαρμογή των κανόνων για τις ΥΓΟΣ. 2.6.
Ωστόσο, η αξιολόγηση δείχνει ότι υπάρχει ακόμα περιθώριο βελτίωσης, ειδικότερα μέσω της αποσαφήνισης ορισμένων βασικών εννοιών που σχετίζονται με το πεδίο εφαρμογής τόσο του άρθρου 107 της ΣΛΕΕ όσο και του νομικού πλαισίου που αφορά ειδικά τις ΥΓΟΣ, όπως: i) οικονομική/μη οικονομική δραστηριότητα· ii) επιπτώσεις στις συναλλαγές· iii) εύλογο κέρδος· iv) αστοχία της αγοράς· v) κοινωνική στέγαση.
Η αξιολόγηση υπογραμμίζει επίσης τη δυνατότητα αύξησης του ανώτατου ορίου των ενισχύσεων ήσσονος σημασίας για τις ΥΓΟΣ που ισχύει επί του παρόντος και την ευρεία συναίνεση των ενδιαφερόμενων μερών ως προς το θέμα αυτό. 2.7.
Όσον αφορά την αποτελεσματικότητα, από την αξιολόγηση προκύπτει ότι ο κανονισμός για τις ενισχύσεις ήσσονος σημασίας για τις ΥΓΟΣ και η τροποποίηση της απόφασης για τις ΥΓΟΣ που εφαρμόστηκε το 2012 μπόρεσαν να μειώσουν τη διοικητική επιβάρυνση των δημόσιων αρχών, παρόλο που η εν λόγω επιβάρυνση μπορεί να μειωθεί περαιτέρω.
Άλλα στοιχεία που συγκεντρώθηκαν δείχνουν ότι θα πρέπει να μειωθούν οι δαπάνες που συνδέονται με την εφαρμογή των απαιτήσεων που καθορίζονται από τους κανόνες για τις ΥΓΟΣ. 2.8.
Όσον αφορά τη συνοχή, από την αξιολόγηση προκύπτει ότι οι κανόνες για τις κρατικές ενισχύσεις που κατοχυρώνονται στη δέσμη μέτρων του 2012 για τις ΥΓΟΣ έχουν εσωτερική συνοχή και μπορούν να εξασφαλίσουν καλύτερο καταμερισμό των καθηκόντων μεταξύ των κρατών μελών και της Επιτροπής, προσδίδοντας ενωσιακή προστιθέμενη αξία, η οποία αναγνωρίζεται σε μεγάλο βαθμό τόσο από δημόσιους όσο και από ιδιωτικούς ενδιαφερόμενους φορείς.
2.9. Κατά γενική συναίνεση, η δέσμη μέτρων του 2012 για τις ΥΓΟΣ κατάφερε να διασφαλίσει ένα σταθερό νομικό περιβάλλον για τα κράτη μέλη και να ανταποκριθεί στις ανάγκες εντός της ΕΕ.
Ωστόσο, οι επιπτώσεις και οι αβεβαιότητες που προκλήθηκαν τόσο από την κρίση COVID-19 όσο και από την εισβολή της Ρωσίας στην Ουκρανία δεν έχει καταστεί ακόμα δυνατό να αξιολογηθούν πλήρως, και ενδέχεται να επιδιωχθούν στο μέλλον ορισμένες περαιτέρω βελτιώσεις.